અમદાવાદ: સુરેન્દ્રનગરના માટી માલવણ ગામે પાટીદાર અનામત આંદોલનના નેતા હાર્દિક પટેલ દ્વારા શનિવારે ‘પાટીદાર મહાપંચાયત’ યોજાઈ હતી. જેમાં પાટીદાર નેતાઓ અને કોંગ્રેસના ધારાસભ્યોએ ભાજપને નિશાન બનાવ્યો હતો. મીડિયા અહેવાલો મુજબ, વિરોધના અતિરેકમાં પૂર્વ સાંસદ અને ધારાસભ્ય એવા કોંગ્રેસના નેતા વિરજી ઠુમ્મર વિરોધ કરવામાં વિવેક ભૂલ્યા હતા અને અભદ્ર ભાષાનો પ્રયોગ કરતા વિવાદ ઊભો થયો છે. ઠુમરે ભાજપના પ્રદેશ પ્રમુખ જીતુ વાઘાણીની માતાને લઈને કરેલી ટિપ્પણીએ ભારે વિવાદ ઊભો કર્યો છે. કોંગ્રેસના ધારાસભ્યના આ નિવેદન બાદ આજે રવિવારે ભાજપના ધારાસભ્યો અને કાર્યકરોએ અમદાવાદમાં પાલડી ખાતે આવેલા કોંગ્રેસ ભવન પર ધસી જઈને ભારે વિરોધ નોંધાવ્યો હતો અને વિરજી ઠુમ્મર માફી માગે તેવી માગ કરી હતી. સાથે જ તેમણે વિરજી ઠુમ્મરના રાજીનામાની પણ માગ કરી હતી.